Sarjahukuttaja ehti olla karkuteillä tiistaista lauantaihin asti. Kihlakunnansyyttäjä Seppo Tiittaselle, 61, tieto katoamisesta selvisi samalla tavoin kuin valtaosalle muistakin suomalaisista: hän luki siitä netistä uutisen. Asia ei kokenutta syyttäjää juuri hetkauttanut, ainoastaan hieman yllätti.

– Periaatteessa se ei tuntunut oikein miltään. Ajattelin, että “Ahaa, näin on päässyt käymään”, Tiittanen kertaa.

Vain muutamaa tuntia aiemmin Pohjois-Karjalan käräjäoikeus oli tuominnut sarjahukuttajaksi mediassa ristityn kontiolahtelaisen Pekka Seppäsen 14 ja puoleksi vuodeksi vankeuteen. Seppänen sai tuomionsa kahdesta taposta, kolmesta tapon yrityksestä, alkoholirikoksesta, parituksesta, törkeästä kuolemantuottamuksesta ja pahoinpitelystä.

Sarjahukuttajan oikeusjuttu on ollut syyttäjäntoimia Pohjois-Karjalassa noin 37 vuoden ajan hoitaneelle Tiittaselle yksi uran erikoisimpia. Siihen on liittynyt muun muassa seksuaalista väkivaltaa, pelottelua, parittamista, hukuttamista ja hukuttamisen yrityksiä.

Henkirikoksissa hukutetaan harvoin

Tapaus on poikkeuksellinen myös suomalaisessa rikoshistoriassa. Tiittasen mielestä se on harvinainen jopa maailman mittakaavassa.

– Hukuttaminen on henkirikoksen tekotapana yleensä harvinainen ja tässä on kyse vieläpä tapahtumasarjasta, jossa on saatu useampi ihminen tahallisesti hukuttamalla hengiltä.

Poikkeuksellisuutta on lisännyt myös se, että rikoksiin ei syyttäjän näkemyksen mukaan liity merkittäviä motiiveja.

– Jos joku haluaa päästä vaimostaan eroon ja hukuttaa tämän sitten mereen, niin siinä on selkeä motiivi. Seppäsen kohdalla olemme edelleen sitä mieltä, että osaan tapahtumista ei liity muuta motiivia kuin se, että on huvikseen saatu ihmisiä veden varaan ja jätetty heidät sitten pelastamatta, Tiittanen sanoo.

Nimittelyä oikeudenkäynnin aikana

Sarjahukuttajan oikeudenkäynnin aikana uutisoitiin laajasti siitä, miten paljon pelkoa Pekka Seppänen todistajissa herätti. Useammat ihmiset istuivatkin todistajanaitiossa piilossa sermin takana, jotta heidän ei olisi tarvinnut kohdata Seppästä enää kasvotusten.

Karvalakki päässään oikeudessa istunut Seppänen vaikutti syyttäjä Tiittasen mukaan istuntojen aikana stressaantuneelta, mutta ei käyttäytynyt hänen katseensa alla vihamielisesti tai lausunut uhkauksia. Kovalta kielenkäytöltä ei syyttäjä kuitenkaan täysin välttynyt.

– Vähän hän nimitteli minua alatyylisesti, mutta se ei ollut kovin merkittävää. Olen urani aikana joutunut kuulemaan paljon pahempaakin, hän vertaa.

Mitään tarkempia arvioita sarjahukuttajan persoonasta Tiittanen ei halua lähteä maallikkona tekemään. Oikeudenkäynnissä muiden ihmisten kertoman perusteella on kuitenkin tultu siihen tulokseen, että Seppänen on väkivaltainen ja ovela, joka pystyy manipuloimaan muita ja on kostonhimoinen.

– Oikeus katsoi, että tällainen johtopäätös hänen luonteestaan on mahdollista tehdä ilman lääketieteellistä koulutusta.

Seppo Tiittanen Heikki Haapalainen / Yle

Seppänen sai pitkään peloteltua uhrinsa hiljaisiksi

Sarjahukuttajan tapauksen varhaisimmat rikokset tehtiin jo noin 10 vuotta sitten. Seppäsen maine vaarallisena miehenä on myös ollut paikallisesti hyvin tiedossa jo pitkään. Miten on siis ollut mahdollista, ettei miestä ole saatu rikoksistaan aiemmin kiinni?

Tiittasen mukaan kyse on ollut aina näytön puutteesta. Sen kerääminen Seppäsen rikoksista olikin hankalaa, sillä uhrit tai tapahtumien silminnäkijät eivät uskaltaneet antaa poliisille lausuntoja koston pelossa.

– Yleensä Seppänen on ollut myös tilanteissa eniten selvänä ja päässyt johtamaan poliiseja harhaan tai jättänyt kertomatta asioita. Lisäksi Seppänen onnistui pitkään vierittämään syitä omilta niskoiltaan pois.

Syyttäjän mielestä sekä Keskusrikospoliisi että paikalliset poliisit ovat tehneet jutun pitkäjänteisessä selvittämisessä hyvää työtä. Tiittasen mukaan uhrien taustat eivät ole vaikuttaneet poliisin toimintaan tapauksen selvittämisessä.

– Poliisi selvittää rikoksia riippumatta siitä, oletko alkoholisti tai rikas, hän linjaa.

Syyttäjä ei tuntenut pelkoa

Sarjahukuttajan tiistaista lauantaihin kestänyt karkureissu ehti aiheuttaa huolta erityisesti Pohjois-Karjalassa. Pekka Seppäsen kotikunnassa Kontiolahdella karkumatka herätti jopa pelkoa osassa asukkaita. Paniikkiin ei ollut Tiittasen mukaan syytä, sillä Seppäsen uhrit ovat olleet hänen kanssaan samassa seurueessa olleita sisäpiiriläisiä.

Seppo Tiittanen muistuttaa, että Seppänen on ollut pitkään vapaalla jalalla jo ennen tuomiota, eikä hän silloinkaan aiheuttanut vaaraa ulkopuolisille.

Syyttäjä ei ollut myöskään huolissaan oman turvallisuutensa puolesta, vaikka tuomittu tiedetään kostonhimoiseksi.

– Näissä hommissa on turha ruveta pelkäämään, muuten sitä saisi tehdä loppuikänsä.

Kasvokkain on juttusarja, jossa esitellään joka lauantai ajankohtaiseen teemaan liittyvä ihminen.